b'\n_START_ARTICLE_\nVarpaisillaan\n_START_SECTION_\nJuoni\n_START_PARAGRAPH_\nCarol (Kate Beckinsale) on lahjakas taidemaalari, joka rakastuu t\xc3\xa4ydelliseen Steven-nimiseen mieheen (Matthew McConaughey) tiet\xc3\xa4m\xc3\xa4tt\xc3\xa4 oikeastaan paljoakaan h\xc3\xa4nest\xc3\xa4. He el\xc3\xa4v\xc3\xa4t onnellista el\xc3\xa4m\xc3\xa4\xc3\xa4, ja er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Carol huomaa olevansa raskaana. H\xc3\xa4n kertoo raskaudestaan Stevenille, joka ei ole Carolin yll\xc3\xa4tykseksi kovinkaan riemastunut tulevasta perheenlis\xc3\xa4yksest\xc3\xa4. Steven sen sijaan muuttuu salaper\xc3\xa4iseksi ja et\xc3\xa4iseksi. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Stevenin kaksoisveli Rolfe (Gary Oldman) saapuu odottamatta kyl\xc3\xa4\xc3\xa4n, mik\xc3\xa4 paljastaa Carolille Stevenin salaisuuden: h\xc3\xa4nen veljens\xc3\xa4 ja vanhempansa ovat lyhytkasvuisia. Vaikka Steven on normaalikokoinen, h\xc3\xa4n pelk\xc3\xa4\xc3\xa4 syntym\xc3\xa4tt\xc3\xb6m\xc3\xa4ll\xc3\xa4 lapsellaan olevan sama geenivirhe kuin h\xc3\xa4nen perheell\xc3\xa4\xc3\xa4n. Kaikki muuttuu viel\xc3\xa4 mutkikkaammaksi, kun Carol huomaa olevansa rakastunut Rolfeen.\n_START_SECTION_\nTuotanto\n_START_PARAGRAPH_\nVarpaisillaan kuvattiin Los Angelesissa, Kaliforniassa. Elokuvan tuotantoyhti\xc3\xb6in\xc3\xa4 olivat Langley Productions, Marshak/Zachary Company, Canal+, StudioCanal ja Wild Bunch._NEWLINE_Peter Dinklagen mukaan elokuvan ensimm\xc3\xa4inen versio oli \xe2\x80\x9dupea\xe2\x80\x9d, mutta ohjaaja Matthew Brightin saatua potkut elokuva leikattiin kokonaan uudelleen. Dinklagen mukaan uuden leikkauksen my\xc3\xb6t\xc3\xa4 elokuva meni pilalle ja muuttui \xe2\x80\x9dromanttiseksi komediaksi k\xc3\xa4\xc3\xa4pi\xc3\xb6iden kera\xe2\x80\x9d. Matthew Brightin leikattu versio kesti noin 150 minuuttia.\n_START_SECTION_\nJulkaisu ja vastaanotto\n_START_PARAGRAPH_\nVarpaisillaan sai ensi-iltansa Deauvillen yhdysvaltalaisen elokuvan festivaaleilla Ranskassa 8. syyskuuta 2003, ja elokuvan Yhdysvaltain ensi-ilta oli Sundancen elokuvajuhlilla tammikuussa 2004. Elokuva ei p\xc3\xa4\xc3\xa4ssyt Yhdysvalloissa teatterilevitykseen, mutta se julkaistiin DVD:lle 3. elokuuta 2004. Suomessa Scanbox Entertainment Finland Oy julkaisi elokuvan DVD:lle 30. hein\xc3\xa4kuuta 2004._NEWLINE_Varpaisillaan on saanut elokuvakriitikoilta l\xc3\xa4hinn\xc3\xa4 kielteisen vastaanoton. Rotten Tomatoes -sivuston mukaan 29\xc2\xa0% kriitikoista antoi elokuvalle positiivisen arvosanan 4,2/10 keskiarvolla. Ker\xc3\xa4ys perustuu seitsem\xc3\xa4\xc3\xa4n arviointiin. 3\xc2\xa0257 k\xc3\xa4ytt\xc3\xa4j\xc3\xa4st\xc3\xa4 22\xc2\xa0% on antanut elokuvalle positiivisen arvosanan 2,5/5 keskiarvolla.'